รัฐบาลไทย-ข่าวทำเนียบรัฐบาล-มท.ออกประกาศกระทรวงฯ ผ่อนผันให้คนต่างด้าวที่เป็นพยานและผู้เสียหายในคดีค้ามนุษย์อยู่ในราชอาณาจักรเป็นการชั่วคราว และได้รับอนุญาตให้ทำงานได้ตามกฎหมายเป็นเวลา 2 ปีหลังสิ้นสุดคดี
วันอาทิตย์ที่ 5 กุมภาพันธ์ 2560
มท.ออกประกาศกระทรวงฯ ผ่อนผันให้คนต่างด้าวที่เป็นพยานและผู้เสียหายในคดีค้ามนุษย์อยู่ในราชอาณาจักรเป็นการชั่วคราว และได้รับอนุญาตให้ทํางานได้ตามกฎหมายเป็นเวลา 2 ปีหลังสิ้นสุดคดี
กระทรวงมหาดไทย ออกประกาศกระทรวงฯ ผ่อนผันให้คนต่างด้าวที่เป็นพยานและผู้เสียหายในคดีค้ามนุษย์อยู่ในราชอาณาจักรเป็นการชั่วคราว และได้รับอนุญาตให้ทํางาน ได้ตามกฎหมายเป็นเวลา 2 ปีหลังสิ้นสุดคดี
วันนี้ (5ก.พ.60)นายกฤษฎา บุญราช ปลัดกระทรวงมหาดไทยเปิดเผยว่า ตามที่กระทรวงมหาดไทยได้ออกประกาศกระทรวงมหาดไทย จํานวน 2 ฉบับ เมื่อวันที่ 29 มีนาคม 2559 เพื่อผ่อนผันให้ผู้เสียหายและพยานในคดีค้ามนุษย์อยู่ในราชอาณาจักรได้เป็นการชั่วคราว และได้รับอนุญาตให้ทํางานได้ตามกฎหมายได้ไม่เกิน 1 ปี และสามารถขอขยายได้อีกครั้งละไม่เกิน 1 ปี โดยให้ผู้ที่ได้รับการผ่อนผันต้องจัดทําทะเบียนประวัติ และบัตรประจําตัวสําหรับคนไม่มีสัญชาติไทยตามกฎหมายว่าด้วยการทะเบียนราษฎร และได้รับการให้ความช่วยเหลือด้านมนุษยธรรม การดูแล คุ้มครอง อาทิเช่น การบําบัดฟื้นฟูร่างกายและจิตใจ และการขออนุญาตทํางาน เป็นต้น
กระทรวงมหาดไทยขอเรียนว่าเพื่อประโยชน์ในการคุ้มครองและช่วยเหลือด้านมนุษยธรรมแก่ผู้เสียหายและพยาน ในคดีค้ามนุษย์ และการดําเนินคดีกับผู้กระทําผิด กระทรวงมหาดไทยจึงได้อาศัยอํานาจตามมาตรา 17 แห่งพระราชบัญญัติคนเข้าเมือง พ.ศ. 2522 และมติคณะรัฐมนตรีเมื่อวันที่ 13 ธันวาคม 2559 ที่ได้ให้ความเห็นชอบ เรื่อง การผ่อนผันให้ผู้เสียหายและพยานในคดีค้ามนุษย์อยู่ในราชอาณาจักรเป็นการชั่วคราว และได้รับอนุญาตให้ทํางานได้ตามกฎหมายหลังสิ้นสุดคดี ออกประกาศกระทรวงมหาดไทย จํานวน 2 ฉบับ คือ
1. ประกาศกระทรวงมหาดไทย เรื่อง การอนุญาตให้คนต่างด้าวซึ่งเป็นพยานที่สืบพยานก่อนการฟ้องคดี หรือระหว่างการดําเนินคดีกับผู้กระทําความผิดตามพระราชบัญญัติป้องกันและปราบปรามการค้ามนุษย์ พ.ศ. 2551 อยู่ในราชอาณาจักรเป็นกรณีพิเศษ (ฉบับที่ 2) ลงวันที่ 27 มกราคม พ.ศ. 2560
2. ประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ สําหรับผู้เสียหายจากการกระทําผิดฐานค้ามนุษย์ (ฉบับที่ 3) ลงวันที่ 27 มกราคม พ.ศ. 2560
โดยมีสาระสําคัญเพื่อผ่อนผันให้ผู้เสียหายและพยานในคดีค้ามนุษย์อยู่ในราชอาณาจักรเป็นการชั่วคราวและทํางานได้ตามกฎหมายเป็นเวลา 2 ปี หลังคดีสิ้นสุด และให้รวมถึงผู้ติดตามซึ่งเป็นบุตรของคนต่างด้าวดังกล่าวด้วย โดยให้ปลัดกระทรวงมหาดไทยพิจารณาอนุญาตและกําหนดระยะเวลาให้คนต่างด้าวผู้นั้นอยู่ในราชอาณาจักรเพื่อการทํางานต่อไป และให้ไปรายงานตัวต่อนายทะเบียนอําเภอ หรือนายทะเบียนท้องถิ่น เพื่อจัดทําหรือปรับปรุงแก้ไขทะเบียนประวัติและ บัตรประจําตัวตามกฎหมายว่าด้วยการทะเบียนราษฎร พร้อมทั้งไปขอรับใบอนุญาตการทํางานกับนายจ้างต่อนายทะเบียนตามกฎหมายว่าด้วยการทํางานของต่างด้าวตามเงื่อนไขที่กฎหมายกําหนด ทั้งนี้ เมื่อการอนุญาตครบกําหนด 2 ปี หากคนต่างด้าวดังกล่าวไม่มีพฤติการณ์ที่ขัดต่อความสงบเรียบร้อย หรือศีลธรรมอันดีของประชาชน หรือความมั่นคงของราชอาณาจักร หากประสงค์จะทํางานกับนายจ้างต่อไปอีกอาจขออยู่ในราชอาณาจักรได้อีกคราวละ 1 ปี โดยการขออนุญาตให้ดําเนินการตามขั้นตอนและวิธีการที่กําหนดในกฎกระทรวงฯ
ปลัดกระทรวงมหาดไทยกล่าวเพิ่มเติมว่า การคุ้มครองและช่วยเหลือผู้เสียหาย หรือพยานในคดีค้ามนุษย์ ถือเป็นอีกมาตรการสําคัญที่จะช่วยแก้ไขปัญหาค้ามนุษย์ตามนโยบายของรัฐบาลและกระทรวงมหาดไทย โดยยึดหลักการปฏิบัติตามกฎหมายและปรับปรุงกฎหมายให้สอดคล้องกับมาตรฐานสากล คํานึงถึงหลักสิทธิมนุษยธรรม และลดปัจจัยเสี่ยงของการตกเป็นเหยื่อในขบวนการค้ามนุษย์ในทุกๆ ด้าน.
ครั้งที่ 18/2560